作者:黃庭堅
標題:沁園春
內容:把我身心，為伊煩惱，算天便知。恨一回相見，百方作計，未能偎倚，早覓東西。鏡裡拈花，水中捉月，覷著無由得近伊。添憔悴，鎮花銷翠減，玉瘦香肌。奴兒。又有行期。你去即無妨我共誰。向眼前常見，心猶未足，怎生禁得，真個分離。地角天涯，我隨君去。掘井為盟無改移。君須是，做些兒相度，莫待臨時。